གསུམ་པ་ནི།གང་ཞིག་རྒྱལ་བའི་བསྟན་པ་ལ་བོན་དང་ཆོས་གཉིས་སུ་རྣམ་པར་འཇོག་ན།དེ་གཉིས་ཀ་གཞི་གཅིག་ཏུ་བསྡུ་བར་ཅིའི་ཕྱིར་མི་འགལ་ཞེ་ན།དེ་ལ་བརྗོད་པར་བྱ་སྟེ།རྒྱལ་བའི་བསྟན་པ་གཉིས་གནས་ཚུལ་གྱི་སྒོ་ནས་རིགས་གཅིག་པས་གཞི་གཅིག་ཏུ་བསྡུ་བར་མི་འགལ་ཏེ།བསྟན་པ་ལ་བོན་ཆོས་གཉིས་ཡོད་ཀྱང་།ནང་བ་ཡིན་པ་དང་།ནང་བའི་བསྟན་པ་ཡིན་པ་དང་།ནང་བའི་བསྟན་པ་སྐྱོན་མེད་ཡིན་པའི་ཚུལ་རྣམས་མཚུངས་པའི་ཕྱིར་རོ།།འོ་ན་དེའི་ཚུལ་གང་ལྟར་ཡིན་ཞེས་ན།སྤྱིར་ནང་བ་ཡིན་པའི་རྒྱུ་མཚན་དུ་རིན་ཆེན་རྣམ་གསུམ་སྐྱབས་སུ་བསྙེན་པ་དང་།བྱེ་བྲག་ནང་བའི་བསྟན་པ་ཡིན་པའི་རྒྱུ་མཚན་དུ་བཀའ་རྟགས་ཀྱི་ཕྱག་རྒྱ་གསུམ་མམ་བཞིས་རྒྱས་ཐེབས་པ་དང་།ཁྱད་པར་ནང་བའི་བསྟན་པ་སྐྱོན་མེད་ཡིན་པའི་རྒྱུ་མཚན་དུ་ལམ་ལྷག་པའི་བསླབ་པ་རིན་པོ་ཆེ་རྣམ་པ་གསུམ་དང་རྗེས་སུ་མཐུན་དགོས་པ་སྟེ།ཚུལ་དེ་དག་བསྟན་གཉིས་སྤྱི་ལྡོག་ལ་ཚང་བར་ཡོད་པར་ཚད་མ་གསུམ་གྱིས་གྲུབ་པའི་ཕྱིར་རོ།།འོ་ན་མིང་ཙམ་ཁོ་ནར་ཟད་པས་བསྟན་པ་ལ་གཉིས་སུ་ཕྱེ་བས་ཅི་བྱ་ཞེ་ན།དེའང་འཇོག་ཏུ་ཡོད་དེ།སྣང་ཚུལ་གྱི་སྒོ་ནས་རྣམ་པའམ་བྱེ་བྲག་ཐ་དད་དུ་གནས་པའི་ཕྱིར་ཏེ།གང་གིས་སྟོན་པའི་སྟོན་པ་སྐུ་གསུམ་སོ་སོའི་བྱོན་ཚུལ་དང་།དེས་བསྟན་པའི་བསྟན་པ་མདོ་སྔགས་བླ་མེད་ཀྱི་བབས་ཚུལ་དང་།བསྟན་པ་དེ་འཛིན་པའི་བརྒྱུད་འཛིན་སོ་སོས་སྤེལ་ཚུལ་སོགས་བྱུང་ཁུངས་དང་རྣམ་པ་ཐ་དད་ཅིང་།ནང་གསེས་ཡུལ་སོ་སོའི་གདུལ་ཞིང་དང་།དེའི་གང་ཟག་སོ་སོའི་སྐད་དང་།སློབ་དཔོན་སོ་སོའི་ཕྱག་ལེན་དང་།ཡུལ་ལུགས་ཀྱི་དབང་གིས་ཕྱག་བསྐོར་དང་མཆོད་པའི་སྲོལ་ཀ་སོགས་རྣམ་པར་དབྱེ་བ་ཅུང་ཟད་རེ་མི་མཚུངས་པ་མང་བའི་ཕྱིར་རོ།།དེ་ལ་འདི་སྙམ་དུ།གལ་ཏེ་སྣང་ཚུལ་ཐ་དད་ན་གནས་ཚུལ་ཡང་ཐ་དད་དུ་འགྱུར་དགོས་སོ་ཞེ་ན།རྒྱུ་མཚན་དེས་བསྟན་གཉིས་གཞི་ཐ་དད་དུ་མི་འགྱུར་ཏེ།གསང་སྔགས་རྙིང་མས་སྐུ་གསུམ་གྱི་སྟོན་པ་དང་བསྟན་པ་གསུམ་དུ་འཇོག་པ་དང་།ས་དགེ་བཀའ་རྙིང་སོ་སོས་བརྒྱུད་པ་འདྲེན་ཚུལ་དང་།གྲུབ་མཐའ་དང་ཕྱག་ལེན་སོགས་སྣང་ཚུལ་མི་མཚུངས་ཀྱང་།ཚུལ་དེས་ནང་བའི་བསྟན་པ་ཡིན་མིན་གྱི་གནས་ཚུལ་གཉིས་སུ་མི་འགྱུར་བ་བཞིན་ནོ།